CELEX: 32020D0512(01)
Language: sk
Date: 2020-05-11 00:00:00
Title: Rozhodnutie Komisie z 11. mája 2020, ktorým sa zriaďuje platforma Fit for Future 2020/C 163/03

12.5.2020   
               
               
                  SK
               
               
                  Úradný vestník Európskej únie
               
               
                  C 163/3
               
            
         ROZHODNUTIE KOMISIE
         z 11. mája 2020,
         ktorým sa zriaďuje platforma Fit for Future
         (2020/C 163/03)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     Politika Komisie v oblasti lepšej regulácie usmerňuje celkové úsilie o znižovanie záťaže a o zjednodušovanie v rámci Programu regulačnej vhodnosti a efektívnosti (REFIT) (1).
                  
               
                     (2)
                  
                  
                     Komisia musí v súlade s uvedeným programom zabezpečiť, aby boli právne predpisy cielené, ľahko dodržateľné, aby nepridávali zbytočnú regulačnú záťaž a aby zároveň v plnej miere dosahovali ich ciele.
                  
               
                     (3)
                  
                  
                     Konkrétne by zo zníženia byrokracie, uľahčenia prístupu na trh a umožnenia čo najväčšieho využitia výhod digitalizácie najviac profitovali malé a stredné podniky (MSP) (2). Úlohou siete vyslancov pre MSP (3) je v tejto súvislosti podporovať záujmy malých a stredných podnikov.
                  
               
                     (4)
                  
                  
                     Platforma REFIT bola zriadená rozhodnutím Komisie C (2015) 3261 z 19. mája 2015 (4) s cieľom podporiť Komisiu v tomto úsilí o zlepšovanie právnych predpisov. Uvedené rozhodnutie sa uplatňovalo do 31. októbra 2019.
                  
               
                     (5)
                  
                  
                     Komisia vo svojom oznámení „Lepšia tvorba práva: prehľad činností a udržanie záväzku“ (5) zhodnotila, aké výsledky dosiahla iniciatíva lepšej právnej regulácie v období 2015 až 2018. Zo zistení hodnotenia vyplynula podpora pre platformu REFIT, ale aj to, že väčšina zainteresovaných strán si želá, aby bola produktívnejšia, aby zhromažďovala viac nápadov na zjednodušovanie a na konkrétne zmeny, ktoré by sa mali z týchto nápadov vznikať rýchlejšie.
                  
               
                     (6)
                  
                  
                     Na zabezpečenie toho, aby právne predpisy Únie efektívne prinášali ľuďom a podnikom (najmä malým a stredným podnikom) čo najväčšie výhody, a vzhľadom na rastúci počet vznikajúcich celosvetových výziev, ako sú napríklad dôsledky digitalizácie, musí Komisia naďalej využívať odborné znalosti expertov v poradnom orgáne.
                  
               
                     (7)
                  
                  
                     Je preto potrebné zriadiť expertnú skupinu a vymedziť jej úlohy a štruktúru v súlade s rozhodnutím Komisie C(2016) 3301, ktorým sa stanovujú horizontálne pravidlá vytvárania a fungovania expertných skupín Komisie („horizontálne pravidlá“) (6). Na základe skúseností s platformou REFIT by sa mala zriadiť nová platforma s názvom „Fit for Future“. Táto platforma by mala spojiť národné, regionálne a miestne orgány členských štátov, Výbor regiónov, Európsky hospodársky a sociálny výbor a zainteresované strany. Mala by úzko spolupracovať so sieťou vyslancov pre MSP, ktorú zastupuje vyslanec EÚ pre MSP.
                  
               
                     (8)
                  
                  
                     Táto platforma by mala pracovať na zjednodušovaní a znižovaní záťaže. Mohla by tiež podporovať Komisiu pri zabezpečovaní, aby boli politiky Únie zamerané na budúcnosť a relevantné vzhľadom na nové výzvy. Mala by sa zamerať aj na to, ako môže digitalizácia znižovať záťaž pre občanov a podniky.
                  
               
                     (9)
                  
                  
                     Práca platformy Fit for Future by mala byť v porovnaní s platformou REFIT lepšie štruktúrovaná a konkrétnejšie zacielená. Platforma by preto mala fungovať na základe ročného pracovného programu, ktorý vypracujú členovia platformy, na základe návrhu Komisie a po dohode s ňou, pričom sa zohľadnia problematické právne predpisy zistené v:
                     
                                 a)
                              
                              
                                 správe o osobitnej skupine pre subsidiaritu, proporcionalitu a scenár „Menej, ale efektívnejšie“ (7);
                              
                           
                                 b)
                              
                              
                                 hlavných hodnoteniach a kontrolách vhodnosti, ktoré vykonáva Komisia;
                              
                           
                                 c)
                              
                              
                                 informáciách od členských štátov, siete vyslancov pre MSP, Výboru regiónov a Európskeho hospodárskeho a sociálneho výboru o najzaťažujúcejších právnych predpisoch Únie;
                              
                           
                                 d)
                              
                              
                                 podnetoch od zainteresovaných strán a širšej verejnosti.
                              
                           
               
                     (10)
                  
                  
                     Tieto zdroje by mali pomôcť určiť oblasti politiky a právne predpisy, vrátane delegovaných a vykonávacích aktov, pri ktorých existujú náznaky zbytočných nákladov pre podniky a občanov vyplývajúcich z právnych predpisov Únie. Vyslanec EÚ pre MSP bude poskytovať poradenstvo a podnety, najmä pokiaľ ide o záťaž a zložitosť právnych predpisov, ktoré majú vplyv na malé a stredné podniky.
                  
               
                     (11)
                  
                  
                     Táto platforma by mala zvážiť efektívnosť právnych predpisov Únie, a to aj s cieľom riešiť problematiku množstva právnych predpisov. V rámci jej možností by sa mali hľadať dôkazy o dodatočnej záťaži vyplývajúcej z vykonávania právnych predpisov Únie v členských štátoch.
                  
               
                     (12)
                  
                  
                     Mala by poskytovať stanoviská k témam uvedeným v ročnom pracovnom programe podložené dôkazmi a odpovedať na každú žiadosť Komisie o informácie a dôkazy o otázkach súvisiacich s jej prácou v oblasti lepšej právnej regulácie v rámci programu REFIT.
                  
               
                     (13)
                  
                  
                     Cieľom platformy je spájať odborné znalosti orgánov verejnej správy, sociálnych partnerov, malých a veľkých podnikov a spotrebiteľských, zdravotníckych a environmentálnych organizácií a iných mimovládnych organizácií. Súčasťou platformy by mala byť vládna skupina a skupina zainteresovaných strán. Vládna skupina by mala pozostávať z expertov na vysokej úrovni pochádzajúcich z národných a/alebo regionálnych a miestnych orgánov členských štátov s odbornými znalosťami v oblasti lepšej právnej regulácie a zo zástupcov Výboru regiónov. Prítomnosť národných, miestnych a regionálnych orgánov by mala pomôcť identifikovať konkrétne problémy pri vykonávaní práva Únie. Výbor regiónov zriadil RegHub (8), sieť regionálnych a miestnych orgánov, s cieľom zbierať skúsenosti s vykonávaním politiky EÚ prostredníctvom konzultácií s aktérmi na miestnej úrovni. Centrum RegHub by preto mohlo poskytovať užitočné informácie o činnosti platformy. Skupina zainteresovaných strán by mala pozostávať zo zainteresovaných strán s praktickými odbornými znalosťami v rôznych oblastiach politiky a zo zástupcov Európskeho hospodárskeho a sociálneho výboru. Obe skupiny by mali spolupracovať, aby zabezpečili kombinovanú a vyváženú úroveň odborných znalostí.
                  
               
                     (14)
                  
                  
                     Platforma by mala stanoviť svoj rokovací poriadok.
                  
               
                     (15)
                  
                  
                     Mali by sa stanoviť pravidlá sprístupňovania informácií členmi skupiny.
                  
               
                     (16)
                  
                  
                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (9).
                  
               
                     (17)
                  
                  
                     Všetky príslušné dokumenty týkajúce sa činností, ktoré bude platforma Fit for Future vykonávať, by sa mali zverejňovať.
                  
               
                     (18)
                  
                  
                     Toto rozhodnutie by sa malo uplatňovať počas trvania mandátu Komisie,
                  
               ROZHODLA TAKTO:
         
            Článok 1
            Predmet
            Zriaďuje sa platforma Fit for Future („platforma“).
         
         
            Článok 2
            Úlohy
            
               1.   Táto platforma pomáha Komisii poskytovaním stanovísk k témam uvedeným v jej ročnom pracovnom programe.
            
            
               2.   Platforma, pokiaľ ide o záležitosti uvedené v jej ročnom pracovnom programe:
               
                           a)
                        
                        
                           zhromažďuje údaje, dôkazy a podnety týkajúce sa potenciálu znižovať záťaž a zjednodušovať určené právne predpisy Únie bez toho, aby sa ohrozilo dosahovanie ich cieľov, pričom sa zohľadňuje aj množstvo právnych predpisov;
                        
                     
                           b)
                        
                        
                           posudzuje, či sú určené právne predpisy Únie a ich ciele stále primerané vzhľadom na potrebu riešiť nové výzvy, a preskúmava, ako môže digitalizácia a zvýšené používanie elektronických nástrojov tieto ciele podporovať;
                        
                     
                           c)
                        
                        
                           ak ju o to Komisia požiada, poskytuje jej podnety.
                        
                     
         
         
            Článok 3
            Konzultácie
            Generálny sekretariát Komisie môže so skupinou konzultovať akúkoľvek záležitosť týkajúcu sa jej práce v oblasti lepšej právnej regulácie v rámci programu REFIT.
         
         
            Článok 4
            Ročný pracovný program
            
               1.   Platforma vypracuje ročný pracovný program na základe návrhu generálneho sekretariátu Komisie a po dohode s ním. Bude pozostávať z otázok určených:
               
                           a)
                        
                        
                           v prílohe VI k správe o osobitnej skupine pre subsidiaritu, proporcionalitu a scenár „Menej, ale efektívnejšie“ (10);
                        
                     
                           b)
                        
                        
                           v hlavných hodnoteniach a kontrolách vhodnosti, ktoré vykonáva Komisia;
                        
                     
                           c)
                        
                        
                           na základe informácií o najzaťažujúcejších právnych predpisoch Únie, ktoré poskytli členské štáty, sieť vyslancov pre MSP, Výbor regiónov, najmä prostredníctvom centra RegHub, a Európsky hospodársky a sociálny výbor.
                        
                     
            
               2.   Vyslanec EÚ pre MSP poskytuje podnety a poradenstvo v súvislosti s navrhnutým ročným pracovným programom, najmä pokiaľ ide o záťaž a zložitosť právnych predpisov, ktoré majú vplyv na malé a stredné podniky.
            
            
               3.   V rokovacom poriadku platformy sa stanovujú podmienky, za ktorých môžu podnety zainteresovaných strán a širšej verejnosti prispieť aj k zoznamu potenciálnych otázok, ktoré môže pracovný program obsahovať.
            
         
         
            Článok 5
            Členstvo
            
               1.   Platformu tvoria dve skupiny: vládna skupina a skupina zainteresovaných strán.
            
            
               2.   Členmi vládnej skupiny sú národné, regionálne a miestne orgány členských štátov a Výbor regiónov. Členské štáty menujú jedného zástupcu buď z národnej úrovne alebo z miestnych a regionálnych orgánov. Výbor regiónov menuje troch zástupcov. Vládnu skupinu teda tvorí 30 zástupcov. Členovia sú zodpovední za zabezpečenie vysokej úrovne odbornosti svojich zástupcov.
            
            
               3.   Členmi skupiny zainteresovaných strán sú Európsky hospodársky a sociálny výbor, ktorý menuje troch zástupcov, spolu s 19 expertmi, ktorých menuje do funkcie generálny tajomník Komisie, aby zastupovali spoločný záujem zainteresovaných strán v konkrétnej oblasti politiky. Európsky hospodársky a sociálny výbor je zodpovedný za zabezpečenie vysokej úrovne odbornosti svojich zástupcov. Experti vymenovaní do funkcie na zastupovanie spoločného záujmu nezastupujú jednotlivé zainteresované strany, ale smerovanie politiky, ktoré je spoločné pre rôzne organizácie zainteresovaných strán. Zastupujú podniky, najmä malé a stredné podniky, sociálnych partnerov a organizácie občianskej spoločnosti, ktoré majú priame skúsenosti s uplatňovaním právnych predpisov Únie.
            
            
               4.   Členovia platformy zastupujúci spoločný záujem sú vymenúvaní do funkcie na obdobie trvania mandátu platformy. Zostávajú členmi platformy do konca ich funkčného obdobia alebo dovtedy, kým nie sú nahradení alebo neodstúpia.
            
            
               5.   Členovia zastupujúci spoločný záujem, ktorí už nie sú schopní účinne prispievať k práci platformy alebo ktorí podľa stanoviska generálneho sekretariátu Komisie nespĺňajú podmienky stanovené v článku 339 Zmluvy o fungovaní Európskej únie, alebo ktorí odstúpia, už nie sú pozývaní na žiadne zasadnutia skupiny a na zvyšok ich funkčného obdobia budú nahradení iným kandidátom z rezervného zoznamu.
            
         
         
            Článok 6
            Výberový proces
            
               1.   Výber členov skupiny zainteresovaných strán zastupujúcich spoločný záujem sa vykonáva prostredníctvom verejnej výzvy na podávanie prihlášok uverejnenej v Registri expertných skupín Komisie a podobných subjektov (11) („register expertných skupín“). Výzvu na podávanie prihlášok možno uverejniť aj inými spôsobmi vrátane uverejnenia na osobitnom webovom sídle. Vo výzve na podávanie prihlášok sa jasne uvádzajú kritériá výberu vrátane požadovaných odborných znalostí a záujmov, ktoré majú byť zastúpené v súvislosti s prácou, ktorá sa má vykonávať. Minimálna lehota na podávanie prihlášok je štyri týždne.
            
            
               2.   Na to, aby boli jednotlivci zastupujúci spoločný záujem vymenovaní do funkcie, je potrebná registrácia v registri transparentnosti.
            
            
               3.   Jednotlivcov zastupujúcich spoločný záujem vymenúva do funkcie generálny tajomník Komisie spomedzi odborníkov s odbornou kvalifikáciou v oblastiach uvedených v článku 2, ktorí zareagovali na výzvu na podávanie prihlášok.
            
            
               4.   Generálny sekretariát Komisie zostavuje rezervný zoznam vhodných kandidátov, ktorý sa môže použiť pri prípadnom nahradení členov skupiny zainteresovaných strán zastupujúcich spoločný záujem. Generálny sekretariát Komisie musí pred zaradením mien uchádzačov na rezervný zoznam požiadať o ich súhlas.
            
         
         
            Článok 7
            Činnosť
            
               1.   Platforma koná na žiadosť svojho predsedu so súhlasom generálneho sekretariátu Komisie v súlade s horizontálnymi pravidlami.
            
            
               2.   Členovia platformy a zástupcovia členov sa zúčastňujú na zasadnutiach platformy. Budú sa konať plenárne zasadnutia, na ktorých sa budú prijímať stanoviská platformy, prípravné stretnutia budú slúžiť na pomoc pri finalizovaní stanovísk platformy, pričom sa budú zaoberať aj organizačnými aspektmi a schôdze podskupín sa zamerajú na konkrétne témy v ročnom pracovnom programe. Zasadnutia platformy sa v zásade konajú v priestoroch Komisie alebo, ak je to možné, prostredníctvom videokonferencie.
            
            
               3.   Po dohode s generálnym sekretariátom Komisie môže platforma jednoduchou väčšinou hlasov svojich členov rozhodnúť, že jej rokovania budú verejné.
            
            
               4.   Generálny sekretariát Komisie plní úlohy sekretariátu platformy, pričom poskytuje sekretárske služby a vypracúva návrh ročného pracovného programu. Na zasadnutiach platformy sa môžu zúčastniť aj úradníci Komisie z iných oddelení zainteresovaných na prerokúvaných otázkach.
            
            
               5.   Zápisnice z diskusie o každom bode programu zasadnutia a stanoviská vydané platformou musia byť zmysluplné a úplné. Zápisnice vypracúva sekretariát, za ktorý zodpovedá predseda.
            
            
               6.   Platforma prijíma svoje stanoviská na základe konsenzu. V prípade hlasovania sa o jeho výsledku rozhodne jednoduchou väčšinou hlasov členov. Členovia, ktorí hlasovali proti väčšinovému stanovisku, majú právo priložiť k stanovisku dokument zhrňujúci dôvody, ktoré ich viedli k danej pozícii.
            
         
         
            Článok 8
            Predseda
            Plenárnym zasadnutiam platformy predsedá podpredseda Komisie zodpovedný za lepšiu právnu reguláciu. Prípravným stretnutiam platformy predsedá vysokopostavený úradník Komisie. Ostatným zasadnutiam predsedá sekretariát platformy.
         
         
            Článok 9
            Podskupiny
            Generálny sekretariát Komisie môže na účely preskúmania konkrétnych tém uvedených v ročnom pracovnom programe platformy zriadiť najviac štyri podskupiny. Podskupiny vykonávajú činnosť v súlade s horizontálnymi pravidlami a zodpovedajú sa skupine. Podskupiny zaniknú hneď, ako splnia svoj mandát. V každej podskupine musí byť aspoň jeden zástupca Výboru regiónov a Európskeho hospodárskeho a sociálneho výboru.
         
         
            Článok 10
            Prizvaní experti
            
               1.   Predseda môže ad hoc prizvať externých expertov s osobitnými odbornými znalosťami v prerokúvanej oblasti, vrátane expertov z miestnych a regionálnych orgánov a ich združení, aby sa zúčastnili na zasadnutí platformy alebo na schôdzi jej podskupín. Predseda pozýva na plenárne zasadnutia vyslanca EÚ pre MSP.
            
            
               2.   Po dohode s generálnym sekretariátom Komisie môže Výbor regiónov ad hoc prizvať na zasadnutia platformy alebo na schôdze jej podskupín zástupcov centier RegHub.
            
         
         
            Článok 11
            Rokovací poriadok
            Na návrh generálneho sekretariátu Komisie a po dohode s ním platforma prijme rokovací poriadok jednoduchou väčšinou hlasov svojich členov, a to na základe štandardného rokovacieho poriadku expertných skupín a v súlade s horizontálnymi pravidlami.
         
         
            Článok 12
            Služobné tajomstvo a zaobchádzanie s utajovanými skutočnosťami
            Členovia platformy a ich zástupcovia a prizvaní experti podliehajú povinnostiam služobného tajomstva, ktoré sa na základe zmlúv a ich vykonávacích predpisov vzťahujú na všetkých členov inštitúcií a ich zamestnancov. Podliehajú takisto bezpečnostným predpisom Komisie o ochrane utajovaných skutočností Únie stanoveným v rozhodnutiach Komisie (EÚ, Euratom) 2015/443 (12) a (EÚ, Euratom) 2015/444 (13). Ak tieto povinnosti nedodržia, Komisia môže prijať všetky primerané opatrenia.
         
         
            Článok 13
            Transparentnosť
            
               1.   Platforma a jej podskupiny musia byť registrované v registri expertných skupín.
            
            
               2.   Pokiaľ ide o zloženie platformy a jej podskupín, v registri expertných skupín sa uverejňujú tieto údaje:
               
                           a)
                        
                        
                           názvy orgánov členských štátov;
                        
                     
                           b)
                        
                        
                           názvy orgánov EÚ, ktoré sú členmi platformy (Výbor regiónov a Európsky hospodársky a sociálny výbor);
                        
                     
                           c)
                        
                        
                           mená osôb, ktoré boli vymenované do funkcie, aby zastupovali spoločný záujem; uvedený záujem sa zverejňuje.
                        
                     
            
               3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejňujú buď priamo v registri expertných skupín alebo prostredníctvom odkazu z registra na osobitné webové sídlo, kde tieto informácie možno nájsť. Prístup k danému osobitnému webovému sídlu nemožno podmieniť registráciou používateľa ani iným obmedzením. Najmä program zasadnutia a iné relevantné súvisiace dokumenty sa uverejňujú v dostatočnom predstihu pred zasadnutím a následne sa včas uverejní zápisnica. Výnimky z uverejňovania sú povolené len v prípadoch, keď by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia (ES) č. 1049/2001 (14) (15).
            
            
               4.   Platforma musí mať osobitné webové sídlo. Toto webové sídlo využíva platforma po dohode s generálnym sekretariátom Komisie aj na zisťovanie názorov občanov a zainteresovaných strán na záležitosti uvedené v ročnom pracovnom programe a na vykonávanie svojich komunikačných činností.
            
         
         
            Článok 14
            Výdavky v súvislosti so zasadaniami, stretnutiami a schôdzami
            
               1.   Účastníci podieľajúci sa na činnostiach platformy a jej podskupín nie sú za poskytované odborné znalosti odmeňovaní.
            
            
               2.   Cestovné náklady a náklady na pobyt, ktoré účastníkom vznikajú v súvislosti s činnosťami platformy a podskupín, hradí Komisia. Úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.
            
         
         
            Článok 15
            Uplatniteľnosť
            Toto rozhodnutie sa uplatňuje do 31. októbra 2025.
         
         
            V Bruseli 11. mája 2020
            
               
                  Za Komisiu
               
               Maroš ŠEFČOVIČ
               
                  podpredseda
               
            
         
         
            (1)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Vhodnosť právnych predpisov EÚ“, COM(2012) 746, https://eur-lex.europa.eu/legal-content/SK/TXT/HTML/?uri=CELEX:52012DC0746&qid=1583757403561&from=EN
         
            (2)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – „Stratégia pre MSP pre udržateľnú a digitálnu Európu“, COM(2020) 103, https://eur-lex.europa.eu/legal-content/SK/TXT/PDF/?uri=CELEX:52020DC0103&qid=1588584694745&from=EN
         
            (3)  https://ec.europa.eu/growth/smes/business-friendly-environment/small-business-act/sme-envoys_sk
         
            (4)  Rozhodnutie Komisie z 19. mája 2015, ktorým sa zriaďuje platforma REFIT, C (2015) 3261 final,
         https://ec.europa.eu/info/files/commission-decision-establishing-refit-platform_en
         
            (5)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Lepšia tvorba práva: prehľad činností a udržanie záväzku, COM/2019/178 final,
         https://eur-lex.europa.eu/legal-content/SK/TXT/HTML/?uri=CELEX:52019DC0178&qid=1583838190070&from=EN
         
            (6)  Rozhodnutie Komisie z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie. C(2016) 3301,
         https://ec.europa.eu/transparency/regexpert/PDF/C_2016_3301_F1_COMMISSION_DECISION_EN.pdf
         
            (7)  Správa o osobitnej skupine pre subsidiaritu, proporcionalitu a scenár „Menej, ale efektívnejšie“, https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_sk.pdf
         
            (8)  Skupina regiónov prispievajúca k analýze vykonávania právnych predpisov. https://cor.europa.eu/sk/our-work/Pages/network-of-regional-hubs.aspx
         
            (9)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39.).
         
            (10)  Správa o osobitnej skupine pre subsidiaritu, proporcionalitu a scenár „Menej, ale efektívnejšie“, https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_sk.pdf
         
            (11)  https://ec.europa.eu/transparency/regexpert/index.cfm?Lang=SK
         
            (12)  https://eur-lex.europa.eu/legal-content/SK/TXT/HTML/?uri=CELEX:32015D0443&from=EN
         
            (13)  https://op.europa.eu/en/publication-detail/-/publication/41a6eeeb-cc70-11e4-ab4d-01aa75ed71a1/language-sk
         
            (14)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43.).
         
            (15)  Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.